b'\n_START_ARTICLE_\nJoga\n_START_PARAGRAPH_\nJ\xc3\xb3ga je dru\xc5\xbeina starodavnih hindujskih duhovnih urjenj, pri kateri z dihalnimi vajami, telesnimi polo\xc5\xbeaji oz. asanami in mentalnim osredoto\xc4\x8danjem dose\xc5\xbeemo telesno in du\xc5\xa1evno uravnove\xc5\xa1enost. Izvira iz Indije, kjer ostaja mo\xc4\x8dna \xc5\xbeivljenjska tradicija in predstavlja pot k razsvetljenju.\n_START_SECTION_\nNamen Joge\n_START_PARAGRAPH_\nJoge ne tvorijo le telesni polo\xc5\xbeaji ali asane. Asane so sicer ve\xc4\x8dini ljudi najbolj znani popularni elementi joge, vendar je bistvo asan predvsem to, da pripravijo na\xc5\xa1e fizi\xc4\x8dno telo na bolj poglobljeno urjenje joge. Da bi to dosegli, moramo z dolo\xc4\x8denimi vajami pripraviti na\xc5\xa1e fizi\xc4\x8dno telo, uriti zmo\xc5\xbenost koncentracije in disciplinirati na\xc5\xa1 duh._NEWLINE_Urjenje joge sestavljajo duhovne prakse, ki se med seboj razlikujejo glede na temperament. Aspirant, torej ta, ki se odlo\xc4\x8di za izvajanje duhovne prakse, si izbere tisto pot in tisto duhovno prakso, ki je njemu najbli\xc5\xbeja. Katera je to, lahko ugotovi le s preizku\xc5\xa1anjem. Pri tem velja poudariti, da ni nobena bolj\xc5\xa1a ali slab\xc5\xa1a. Vsekakor pa nekatere lahko dolo\xc4\x8denemu zna\xc4\x8daju ustrezajo bolj, druge manj. Ko aspirant izbere neko pot, je potrebno, da se te poti dr\xc5\xbei redno, predano in dalj\xc5\xa1e \xc4\x8dasovno obdobje, saj le na ta na\xc4\x8din lahko izkusi sadove posameznih duhovnih tehnik. Cilj vseh tehnik je duhovni razvoj, razsvetljenje oziroma globoko spoznanje \xc5\xbeivljenjskih resnic. Zaradi mno\xc5\xbeice tehnik urjenja so nastale \xc5\xa1tevilne jogijske \xc5\xa1ole in njihovi u\xc4\x8ditelji, ki jih ozna\xc4\x8duje skupen izraz Guru._NEWLINE_Tistega, ki se ukvarja z jogo, lahko imenujemo tudi jogij.'